remisie van eenen dootslach
maximiliaen etc. doen te wetene eenen iegelycken tegewoirdige
ende toecomende dat wij ontfaen hebben die oitmoedighe
supplicatie van bastiaen verknop arm scamel man hem geneerende
metten ambachte vanden linnenwevene woenende inde prochie
van oelegem in onsen lande van brabant inhoudende hoe
dat den xvien dach van augusto xvc xii lestleden de
voers. suppliant drinckende inde voers. prochie ten huyse
van eenen lantbouwere met wylen eenen geheeten pauwels
coeck passerende voerby den voers. huyse een geheeten
peter van zande molenaer van hulle de welcke byden
suppliant inne geroepen werdt om te drincken dwelc
de voers. peter dede ende een luttel tyts gedroncken
hebbende wilde de voers. peter eenen pot biers betalen
voere zyn gelach gaende in zyn borse dwelc siende de
voers. suppliant die hem inne geroepen hadde en wilde
dat nyet gedoogen hem stortende wat biers in zyn
borse waer af de voers. wylen pauwels nyet te
vreden wesende seyde dat de voers. peter syn beleeftheyt
thoende mits dat hy syn gelach betalen wilde ende
dat de voirnoemde suppliant dat belette seggende voerts
dese vleminck saelt hier al regeren ende altyt zynder
moeder doen om dat hy groots es oft diergelycke woirden
in substancien soe dat tusschen hen beyden daer om
divesre woirden resen dwelc hoirende de weerdinne
aldaer heeft tusschen beyde gesproken seggende dat
de voers. wylen pauwels ende suppliant goede vrienden
geweest hedden ende behoirden te zyne ende dat
haer leet waere dat in haer huys eenige ongenuechte
gebuerde biddende dat elckerlyck te vreden wesen
wilde zoe dat hen de voers. wylen pauwels
ende suppliant lieten geseggen sonder vele meer woerden op
te nemene ende hebben corts daer nae huer gelach betaelt
in meendge naer huys te gaene ende es de voers. suppliant
te dien fyne de voerduere vuytgegaen ende de voers.
wylen pauwels nemende inde voers. herberge een
pijcke es de achterdeure vuytgegaen ende de voers.
suppliant gecomen zynde aen een veken gelegen by zynen
wege heeft hem bepeyst hoe dat hy inde voers. herberge
synen rock gelaten hadde den welcken hy wilde gaen
halen ende gecomen zynde byde voers. herberge
es gesien geweest vanden voers. wylen pauwelse
de welcke es haestelinge geloepen met der voers.
pycken naeden voers. suppliant roepende ghy vlaminck ghy
hebbet allen den dach gesocht nu suldyt vinden stekende
metten selven woirden de voers. pycke inde borst vanden
voers. suppliant latende die daer inne steken van welcken
steke hy suppliant soe zwaerlyck gequetst es geweest
dat hy langen tyt daer af seere sieck te bedde gelegen heeft
welcke suppliant hem gevoelende alsoe gequetst zynde seyde
aymy hoe vermoerde my daer dwelc siende een geheeten
hennen van lyere die aldaer passeerde heeft de voers. pyke
getrocken vuyter borst des voers. suppliant ende dat gedaen
de selve suppliant noch siende den voers. wylen pauwelse is den
selven vuyt verhitheyt van bloede wat nae gelopen hem slaende
met eenen messe dwelc hy gegordt hadde eenen slach ende quetsure
in syn hooft waer af hy bynnen twee oft drie dagen daer nae
gegaen es van levende live ter doot vuyt saken vanden welcken
dootslage die den voers. suppliant met herten leet is de selve
suppliant die daer te voeren altyts gestaen heeft tot goeder
fame ende name sonder eenige blaemte ende reproche
vresende rigeur van justicien hem geabsenteert heeft vuyter
voers. prochie ende lande van brabant aldaer hy nemmermeer
en soude derren wedercomen noch verkeeren maer hem
moeten absent houden ende leven in vremden landen
ende contreyen in grooter allenden aermoeden ende kevicheyt
ten waere dat hem onse gratie ende ontfermherticheyt hier op
nyet verleent en waere alsoe de voers. suppliant zeeght om
de welcke hy ons oitmoedelyc heeft doen bidden soe eest
dat wy desen aengesien compassie ende medelyden hebbende
metten voers. suppliant ende willende hem in desen gratie
ende genade prefereren ende voirtkeeren den rigeur van justicie
den selven suppliant in gevalle als boven geremitteert quytgescouden
ende vergheven hebben remitteren quytscelden ende vergeven
vuyt onser sunderlinger gracien by desen de mesdaet ongeval ende feyt
voerscreven mitsgaders alle penen ende amenden corporele ende criminele
daer inne hy hem overmits ende vuyt saken van tgene des voers. es
ende daer aen cleven mach tegen ons onse hoocheyt ende justicie
ennichssins mach hebben ontgaen ende hebben hem als van dien
gerestitueert ende gestelt restitueren ende stellen by desen tot
zynder goede fame ende name tot onsen voers. lande van brabant
ende allen alden onsen landen ende heerlicheyden ende tot zynen goeden
nyet geconfisqueert zynde soe vere daer eenige syn imponerende
hier op een eewich geswich onsen procureur generael ende allen
anderen onsen rechteren justicieren ende officieren ons voers. lants
van brabant hoedanige die syn oft wesen moegen satisfactie
nochtans ierst ende voer al den geinteresseerden pertyen gedaen
soe verre die noch nyet gedaen en zy civilic alleenlyck
behouden dat de voers. suppliant ter cause vander voers.
mesdaet gehouden zyn sal ons sekere amende civile te betalene
nae gelegentheyt der voers. mesdaet ende faculteyt van
zynen goeden ter arbitragien taxatien ende goetduncken
van onsen zeer lieven ende getrouwen riddere ende cancellier
den heere van dscranbeke bierbeke ende lieden van onsen
rade in brabant die welcke wy daer toe gecommitteert
hebben ende committeren by desen ontbieden daer om
ende bevelen den selven onsen cancellier ende lieden
onsen rade dat voer hen geroepen de ghene die behoiren
selen daer om geroepen te zyne sy procederen ende doen
procederen wel ende behoirlyck totter verificatien ende
interinemente van desen ende ter arbitragen taxatien
ende moderatien vanden voers. amende civile ende dat
gedaen ende de voers. amende civile betaelt zynde in
handen vanden ghenen van onsen ontfangere oft
rentmeestere dien dat behoiren sal ende de welcke gehouden
syn sal ontfanck daer af tot onsen behoef te makene
sy onse drossaet van brabant meyer van loevene amman van
bruessele schoutheten van antwerpen ende vanden bossche
ende voirts alle andere onse ende onser vassallen ende smalen
heeren rechteren justicieren ende officieren tegewoirdige ende
toecomende huere stedehouderen ende elc van hen soe hem dat toebehoiren
ende aengaen mach den voers. suppliant van deser onser tegewoirdiger
gratien remissien ende quytsceldingen voerscreven tot eewigen dagen
peyselic vredelic ende volcomelyc doen ende laten genyeten ende
gebruycken sonder hem ter contrarien te doene oft laten
gescieden nu noch in toecomenden tyden eenigen hinder stoot
oft letsel aen synen live oft goeden nyet geconfisqueert zynde
in eeniger manieren maer soe verre synen persoen oft
ennige van zynen voers. ongeconfiqueerden goeden ter causen
van desen eenichsins aengetast gevangen gearresteert becommert
oft gemolesteert waren sy ende elc van hen de selve terstont
ende sonder vertreck ontslaen setten ende stellen oft doen
ontslaen setten ende stellen tot geheelder ende volcomender
delivrantie want ons alsoe gelieft ende ten eynde dat dit
vast ende gestadich zy ende blive tot eewigen dagen soe
hebben wy onsen zegel hier aen doen hangen behouden
ons in allen saken ons recht ende eenen iegelycken des syns
gegeven in onser stat van bruessele inde maent van
novembri int jaer ons heeren duysent vyfhondert ende xiii
ende vanden rycken van ons keyser te wetene van germanien
txxviiie ende van hongrien etc. txxiiiie aldus stont gescreven
boven opte plycke byden keyser ende mynen heere den ertshertoge
in hueren rade ende geteekent momboir
gecollationeert ende bevonden
concorderende metten originale
by my
$ $$ $